
Muinasjutte loomadest

Rebane, hunt ja jänes
Külmal talve ajal hulkunud üks äranälginud rebane mööda metsa ümber ja otsinud endale toidust. Viimaks olnud rebasel mets risti ja põiki läbi käidud, aga siiski pole talle midagi kätte puutunud, mida ta oleks suhu võinud panna. Kogemata juhtumise kombel tulnud rebane ühe tee äärde. Seal näinud ta eemalt üht meest kalakoormaga tulema. Rebasel ka kohe hea nõu peetud. Ta lasknud ruttu tee äärde maha ja teinud ennast surnuks.
Mees jõudnud ka varsi sinna kohta, kus rebane tee ääres maas olnud. Tee ääres surnud rebast nähes pidanud mees kohe hobuse kinni ja roninud kalakoorma otsast maha, et surnud rebast kalakoorma otsa tõsta. Seda tehes öelnud mees isieneses: "Reinuvader-vennikene lõppenud siia tee äärde ära; alles päris soe teine. Kui kodu saan, küll eidel saab siis hea meel olema: suur koorem kalu ja ilus rebasenahk veel pealekauba. Sellest nahast saab eide kasukale ilus krae." Nõnda rääkides lasknud mees hobust jälle käia ja istunud koorma otsa, rebane selja taga. Rebane arvanud siis endal paraja aja olema, sest ta hakanud mehe selja taga tasakeisi koormast kalu maha poetama. Olnuvad rebasel kõik kalad koormast maha poetud, siis hüpanud ta isi ka mehe selja tagast maha ja hakanud kalu kokku korjama. Mees sõitnud aga ikka rõõmsa meelega edasi ega pole rebase kelmust sugugi märganud. Küll olnud mehe ehmatus kodu suur, kui leidnud, et kalad koormast kadunud ega ka rebast kuskil pole olnud.
Kui rebane metsas kalu söönud, siis tulnud tema juurde hunt, kes küsinud: "Anna mulle ka kalu!"
Rebane kostnud: "Püüa isi!" Hunt: "Aga ma ei mõista!" Rebane: "Küll ma õpetan!"
Hunt: "Ole hea mees ja õpeta!"
Rebane: "Tule aga minu järele, lähme jõe äärde!"
Nõnda öeldes hakanudki rebane jõe poole minema, hunt ikka järel. Jõe ääres läinud rebane ühe veeaugu juurde, sinna käskinud ta hunti saba sisse pista ja siis seal nõnda kaua oodata, kuni ta tunneb, et kalad sabast kinni hakkavad.
Saanud hunt nii tükk aega veeaugu peal kükitanud, siis küsinud ta rebase käest: "Kas nüüd tõmman saba veest välja?"
Rebane kostnud: "Ei veel! Enne kui saba ots raske on." Hunt jäänud ka sellega rahule.
Tüki aja pärast küsinud hunt jälle: "Kas nüüd tõmman saba veest välja?"
"Ei veel mitte, enne kui tunned, et saba ots raske on!" kostnud jälle rebane.
Hunt: "Ai, ai, aga külm võtab minu saba ära, ma ei või enam kauem olla!"
Rebane: "Eks sa tõmma siis peale, nüüd on kalad otsas!"
Hunt tõmmanud, aga saba pole ta ühtigi kätte saanud, sest saba olnud vette kinni külmetanud.
"Tõmma, tõmma!" hüüdnud rebane. "Sul on palju kalu saba otsas."
Hunt tõmmanud küll kõigest väest, aga saba pole siiski järele annud. Selle peale öelnud rebane hundile: "Oot veel natukene, ma lähen kutsun külast abi, kes aitavad sinu kalanoota välja tõmmata!"
Ja nõnda öeldes hakanudki rebane naerdes ligidal oleva talu poole jooksma. Seal teinud rebane õue peal suurt kära, nõnda et pererahvas selle kära peale toast välja tulnuvad ja rebast näinuvad. Rebane hakanud siis jõe poole jooksma, talurahvas ikka taga järel, kaikad ja teibad käes. Jõe ääres peitnud rebane ennast põõsaste vahele tagaajajate eest ära.
Rebast taga ajades leidnuvad tagaajajad veeaugus istuja hundi. Hunti nähes karjunuvad tagaajajad: "Siin see kurjategija ongi! Veeauku kukkunud, raibe."
Et hunt tagaajajaid karta ei teadnud, siis jäi ta neid rahulikult ootama. Aga küll oli ta ehmatus suur, kui korraga kaigaste ja teivaste hoobid talle selga hakkasid sadama. Suure hirmuga võtnud siis hunt oma viimase jõu kokku ja tõmmanud. Siis tunnud ta, et ta vaba on, aga tema saba jäänud veeauku, kuna ta aga verise sabajuurikaga eemale saanud plagama.
Tagajärel, kui hunti jõe ääres vemmeldatud, siis läinud rebane talu kanadekuuri ja murdnud seal mitu kana ära. Olnud rebasel kõht värsket kanaliha täis, siis läinud ta pere piimakambri ja joonud sealt hea jänu rõõska koort peale.
Et rebase plaan hästi korda oli läinud, siis naernud ta heameele pärast ja hakanud oma pead hapukoorega kokku määrima. Olnud rebasel pea koorega kokku määritud, siis hakanud ta lonkides jõe poole minema, kus haige hunt ühe põõsa taga valu käes oiganud.
Hundi ligi saades hakanud rebane lonkama ja oigama. Seda nähes, et rebane lonkab, hunt pärima: "Mis sul viga, vennas? Aga küll mina sain tagajärel palju vemmeldada, kui sina ära käisid, ja mitte ühte kalapoegagi ei saanud; ja oma sabast jäin ka veel ilma - oeh!"
Seda kuuldes teinud rebane omale hädase näo pähe, ohkanud paar korda ja hakanud siis kõnelema: "Kallis naaber, või minu käsi paremini käis! Minu lugu oli veel koguni halvem! Läksin perest sulle abi kutsuma, seal ässitasid pererahvas mulle koerad peale. Koerad võtsid mind kinni ja hakkasid vassima. Siis tulid veel inimesed mu kallale ja hakkasid mulle kaigastega pähe taguma. Mu pea läks päris puruks ja näe, nüüd kõik mädane!" Selle juures näitas rebane oma koorest pead.
"Ja siis kõige hullem lugu oli veel see," kõneles rebane edasi, "hakkasin üle aia hüppama, komistasin ja kukkusin sellejuures oma jalaluu puruks. Nüüd sain veel suure vaevaga siia komberdada, teab küll, kuidas edasi saan."
Rebase kaebdusest läks haige hundi süda haledaks ja ta ütles: "Sinu lugu, naaber, on palju pahem kui minu lugu. Sinul pea puru-mädane, aga minul terve; sul jalaluu katki, aga minul jalad terved. Mul muidu küll mõned muhud peas ja saba ära, aga sellegipärast võin ma isi oma jalal edasi saada, kuna sina aga seda ei või. Roni siis õige, naaber, minu kukile, ma viin sind metsa tagasi, seal võime oma vaendlaste eest vähe julgemad olla!" Rebane pole hunti seda endale kahte korda lasknud öelda, muudkui roninud aga hundi turjale.
Haige hunt tassinud rebase suure vaevaga metsa. Seal tulnud neile jänes vastu. Jänes pärima: "Kust teie nüüd tulete?" Hunt jutustanud jänesele siis selle loo ära, kus nad käinuvad ja mis neil seal juhtunud. Seda kuuldes läinud jänese süda ka haledaks ja ta öelnud: "Ma tahan sind, naaber rebane, ka natukene aidata kanda, et sa ennemalt oma kodu saaksid!" Nõnda öeldes võtnud jänes rebase saba oma tassida ja siis hakanud rong edasi liikuma.
Hundi turjal olles naernud rebane isieneses ja urisenud poolkuuldava häälega: "Tõbine kannab tervet! Tõbine kannab tervet!" Rebase urisemist kuuldes hunt ja jänes pärima: "Mis sa rääkisid?"
Rebane: "Ütlesin: mu kõht tühi ja valu suur!"
Jänes: "Pole viga, sõber, ma võin sulle süüa muretseda! Näe, tee peal tuleb naine, saiakorv käes. Ma katsun ta käest saiad üle lüüa!" Nõnda öeldes lipanud jänes tee äärde, visanud ennast sinna pikali maha ja teinud surnuks.
Naine tulnud ja näinud jänest, mõtelnud selle surnud olema ja tahtnud teda oma korvi panna, aga jänes pannud siis naise käest putku. Naine ehmatanud selle üle ja pillanud saiakorvi käest maha. Hunt tulnud ja nabinud saiakorvi oma kätte ja jooksnud siis sellega eemal ootava rebase juurde. Saanud hunt saiakorvi rebase juurde viinud, siis teinud rebane: "Sst, sst!"
Hunt pärima: "Mis sul viga on?" Rebane: "Kütt tuleb, püss seljas. Mis nüüd saab!?"
Kui hunt ja jänes seda kuulnuvad, et kütt tuleb, siis pannuvad nad kütihirmu eest plehku, kuna rebane aga neile naerdes järele jäänud vahtima. Olid hunt ja jänes ära läinuvad, siis söönud rebane naise käest saadud korvitäie saia kõhutäiele kaaneks peale ning läinud ja heitnud siis oma koopasse magama.

Hiir ja kass
Iiri-kassi elasid vanal aeal päris sõbruses, üks ei kartnud ühte ega teene murdnud teist. Sel aeal korjasid nad kaheksi ühel sügisesel aeal vana eenaküine ühe tonni sisse rasva kokku, et talvel võtta oleks. Ol'li tonn juba ääreni täis korjatud, siis kinnitasid nad veel teene teesele kõvasti, enne mette tonnist võtma akata, kui lumi maha tuleb ja kuskilt änam saada põle. Selle peale tõmmasid nad siis tonnile kaane peale ja läksid koeo. Aga iir võind rasvavalus kuskil sesta.
Ühel omikul ütles ta kassile: "Eele ol'lin ma varesega koos, tal olnd noort sugu ja kutsus mind tänaseks varrule, ära oota mind enne õhtud tagasi ühti." Nende sõnadega läks ta minema.
Iire jutt ol'li aga selge vale. Tal ol'li kange rasvaimu. Et süi mitte üksi tema peale ei langeks, kutsus ta omad sõbrad ja naabrid teatavasse küine rasvatonni juure võeruselle. Noh seal parkisid nad siis kõik selle pääva ja tühendasid tonni kuni pooleni. Et rasva veel küllalt ol'li, käskis ta neid teesel pääval jälle tulla. Natuke enne poolt üüd jõudis meie iir koeo. Kui ta tuppa astus, ol'li kassil juba esimene uenastus1 möödas. Iire tulekut kuuldes küsis ta: "Mis lapsele nimeks pandi?"
Aseme peale eites vastas iir ähkides lühidelt: "Jäi poolele, oome pean tagasi minema!"
Et iir unine nähti olevat, ei akand ka kass änam pikemalt pärima.
Teesel pääval aga ol'li iir oma sõbradega jälle rasvatonni tühendamas. Il'la õhtaks said nad ka tonni põh'a pal'laks. Tonn ol'li nüid täieste tühe. Tänades läksid nüid igaüks omale poole. Ka meie iir jõudis eha kustuks2 koeo. Kass ol'li teda ootamas ja küsis jälle: "Mis lapsele nimeks pandi?"
"Põhi pal'las!" andis iir lühedalt vastuseks ja ronis isi asemelle puhkama.
Iire väsimust nähes jättis ta ka täna varrude loo pärimatta ja läks ka asemelle puhkama.
Järgmesel pääval juhtus kass omal reisil eenaküenest mööda minema. Ta astus sisse, et oma tagavara-natukest järele vaadata, kas kõik veel paegal seesab. Kaant pealt ära tõstes paistis pal'las põhe vastu, rasvast polnud änam raasugi nähä. Iirde jäl'led aga tunnistasid, kes ta tühäks ol'lid teenud. Koeo poole minnes, tee peal edasi-tagasi mõteldes langes kassil ku kate silmade pealt maha:
"Mis varrud varesel sügise veel ol'id? Tühe iire jutt! Esimesel õhtul jäi "poolele", teesel õhtul juba "põhe pal'las"! Kellel? Kellel muul kui rasvatonnil!"
Kõike seda kelmust tundes ja korjatud rasva peale mõteldes vandus ta iire vasta igävest viha ja tagakiusamist, mida ka iir tänapäävani oma eluga peab maksma.

Legendilised muinasjutud

Mõisnik põrgus hobuseks
Ühe mõisa sulasel old väga kibe elu. Kas ta kui pailu ja iaste püind tööd teha ja käsud täita, ikka soand ta iga õhta peksa, aga iad sõna põle taaga ilmas riagitud. Viimaks võtt ta nõuks salaja ää minna ja maeal tööd ja leiba otsida.
Jo old ta mitu pääva meda metsi ulkund ja kõht läind ige1 tühjaks. Kartes, et ta liiga ligidal on ja teda mõisa tagasi viiakse, põle ta ikka viel inimestesse2 julend minna. Näljast ja väsimisest nõrkend, istund ta ühe puu alla ja mõeld järele, mis nüid teha.
Korraga tuld üks võeras mies metsast tema juure ja küsind, kust ta tuleb ja kuhu ta läheb.
Mies riakind, et nõnnak lugu on, et ta sialt ja sialt mõisast raske elu pärast salaja ää tuld ja nüid kusagilt tienistust otsib.
"Kui lugu nõnna, siis võin minagi sulle tööd ja leiba anda, mul on just ühte puuvidajad tarvis," ööld võeras mies ja küsind, mis ta palka tahab.
"Kui ma süia ja riietki soan, sest on mulle küll," ööld mõisa sulane ja läind võeraga ühes.
Tükk moad minnes soand nad ühe punase maea juure, kel mustad aknaroamid old.
"Siin on minu kodu," ööld võeras ja astund sulasega sisse. Varsti and ta sulasele süia ja käskind teda peale söögi kohe magama eita, ommiku vara pääva tõusu aal aga peremehe juure tulla tööd küsima.
"Sina lähed talli ja võtad sialt selle obuse, kelle pia sial on, kus teiste perse, rakendad rie ette ja lähed metsa. Sial raiud sa lõuneni puid, siis paned koorma piale ja tuled koeo; aga oea, et sa raiutud puudest muist maha ei jäta," õpetand peremies teisel ommikul sulast.
Sulane teind, kuda peremies õpetand. Võtt tallist juhatud obuse ja läind metsa. Lõune aal koormad piale pannes soand ta aru, et puud pailu rohkemaks old kasvand, kui ta raiuda oleks jõund. Jo old kolme obuse koorm piale laotud ja ikka old puid järel.
"Käskis küll kõik ää tuua, aga kõiki ei kanna regi ega via kua üks obune ilmaski ää," ööld sulane puulasu voadates iseeneses ja jätt muist maha. Kodu old peremies selle üle väga tige jo ööld:
"Sa pidid nõnna tegema, kuda ma käskisin, aga mitte minu oost alatsema3!"
Teisel ommikul käskind peremies sulast sellesama obusega jälle metsa minna, lõuneni puid raiuda ja siis kõik tänased ja eilsed mahajäänd puud korraga piale panna ja ää tuua. Sulane läind metsa.
Lõuna näind ta, et raiutud puid veel suurem unnik old kui eile, just nagu oleks nägemata kääd abiks raiumas old. Maha põle ta kua änam tohtind jätta, ja* pand kõik piale. Soand täis kuue obuse koorm. Obune vidand koorma ähkides ja puhkides koeo. Peremehel old ia miel. Sulane viind obuse talli, sidund endist viisi kinni, pia sinna, kus teiste perse, ja eit ise puhkama.
Kolmandel ommikul antud sulasele siesama käsk. Sulane võtt sellesama obuse, läind metsa ja akand endist viisi puid raiuma. Taht küll ige pikka4 (laisa moodi) raiuda, aga puu-unnik kasvand seda rohkem. Puid piale pannes soand ühiksa obuse koorma. Oleks küll ia mielega muist maha jätt, aga põle tohtind.
Jo old sulasel koorm pial ja taht tulema akata, sial ohand obune väga raskeste, voadand tagasi ja akand sulase kääst inimese kiele küsima, kust ta on ja miks ta seia tienima tuld. See olla vanapagana maea ja peremies vanapagan ise.
Sulane riakind, et ta sellek-sellek äda pärast sialt ja sialt mõisast ää joost, metsas praeguse peremehega kokku soand ja seia tienima tuld. Olla küll kahju nii suurt koormad obuselle piale panna, aga tema kui sulane ei tohtida peremehe käsu vasta teha.
Kuuldes, et sulasest nimetud mõisas nõnna kibe elu olla, käskind ta enesele tüki kasetohtu anda. Seda soades kirjutand ta kabjaga sinna piale, and tohu sulase kätte ja ööld:
"Nüid viime puukoorma koeo, siis pane mind endist moodi talli kinni, võta ennast tienistusest lahti ja mine sinna mõisa tagasi, kust sa tulid. Sial anna sie kiri ärra kätte ja ära karda minnes, ta ei ole sooga änam tige. Aga oea, et sa siin peremehele ei riagi, et ma sulle kirja andsin ja tienistusest lahti käskisin võtta, siis läheb minu elu viel raskemaks ja pannakse viel suuremad koormad piale."
Sulane teind nõnna. Läind koeo, pand obuse talli, võtt ennast tienistusest lahti ja läind mõisa tagasi, kus ta kasetohust kirja ärra kätte and. Ärra lugend kirja läbi ja kahvatand valgeks kui lubjatud sein.
"Kust sa said selle kirja?" küsind ta viimaks.
Sulane riakind kõik, et ta kibeda elu pärast ää joost, vanapagana juures tienima akand ja selle obuse kääst, kellega ta puid vidand, selle kirja soand.
"Sie oli minu isa!" ööld ärra, ja kartes, et teda kua põrgus obuseks pannakse, soand ta sestsoadik tienijate vasta väga iaks.

Tubli rehepeksja
Ennemuiste oli igapäine teoorjus suur ja igaöössene mõisa reiepeksmine kibe. Sai päävane töö tehtud, siis pidid teomehed ja vaemud1, kes need alaorjad2 olidki, endid ööseks jälle varda3 väeteenistusesse valmistama. See oli nõnda iga öösse. Kis sest küsis, et sa magada ei saand. Kui olid vastane, said oma keretäie kätte ja pidid ikka minema. Vahest juhtus ka, et ei saand aega õiget moodi süiagi; oli kolm, neli ja viis versta maad, kus rei oli. Mis aega sa seal veel said, pidid aga kärmes olema, et põõnutada4 ei saand. Tihti kulusid varda varred napiks, kissi tahtis varta vartpidi õlal kanda! Ikka varda näsa5 õlal ja vars jooksis mööda maad kolinal järel, sest sedaviisi oli kergem kanda, miks ta siis ää ei kulund.
Ükskord käind ühel reielistel alati üks tubli reieline. Kui teomehed saand vihud rabatud ja laeded6 reiepõrandale maha pand, tuld peksmise korral ikka üks kuivetand, pika kehaga mees neid aitama peksa, võtnud kohe laudi7 parre ja pand mööda pikki laedeid ikka pats ja mats! pints ja pants! nõnna et õled lennand. Rei saand ikka aegsaste valmis, kui va pikk Totu seal juhtund olema. Totu lõi jo parrega kas üle poole laedete ühekorraga, miks ta siis ruttu valmis ei saand!
Saand kõik rei valmis peksetud, siis läind Totu lõpeteseks viina tooma ja käind iga kord natukese ajaga ja mõne silmapilguga oma tee ära ja old nagu enne viinalähkrega tagasi, muudku teomehed ja vaemud joogu kas mütsata endid maha, sest seda toodi jo ilma rahata, eks siis võind juua. Totu aga naerd vahest nõnna, et ta kahe käega kõhtu kinni hoidnud, et kõht suure naerunõksutamisega eest ära ei kargaks. Tal võis ju hea meel olla, kui teomehed purjes peadega mõne va rabeda suust välla aasid, mis nagu tema kohane oli, ja üksteisele vahest kammi8 kuklasse lõid, mis nagu tema viinavaat8a oligi.
Üks teinekord peksid jälle sealsamas reies needsamad viimatised reielised reie. Kui ju ühed laeded saand peksetud, põle Totut seal veel old ja teomehed pand teised laeded jälle maha, ilma et keegi korda oleks Totut nimetandki. Üks vanapoole teopoiss võtt varda jälle kätte, ööldes: "Hakkame, lapsed, jälle lööma, ikka tinks, tonks, tinks, tonks, pumbatsah, pumbatsah!", mispeale teised kõik naerma hakand: "Vat kus va pumbatsah on! Pumbatsah, pumbatsah! Vaadake kõik pumbatsahti!" Nõnnaviisi võetigi ennemuiste sõimunimed; kui keegi juhtus ühe sõna kudagi ütlema, siis jäi sest kohe temale nimi.
Selle naeru peale ütles üks teomeestest: "Ei tea, kus kurat see Totu on, et täna ei tulegi!"
Korraga astund Totu nagu hobune aampalgi9 pealt maha, võtt jälle parre ja hakand uhtuma nii mis tolmas. Rei sai peagi valmis, oli jälle tarvis lõpetest tuua.
"Lähme keldrest viina tooma!" ütles Totu ühe teopoisile, kes alles üsna poisike oli, võttis poisi oma kuue hõlma ja läks kui tuul. Ühekorraga old nad poisiga ühes pimedas keldres. Suure raginaga hakand Totu hammastest tuld tõmbama, mispeale poiss kangeste ehmatand ja vasta keldre seina kukkund, karjudes: "Oh sa jumal, mis nüüd on!"
Sellepeale kustund tuli ära ja Totu, kes vanasarvik ise oli, läinud keldrest välla ja jätnud poisi sisse, sest ta oli jo tee peal poissi keeland jumalat nimetamast. Poiss jäi hommikuni senna kinni. Kui hommiku keldre mindi, leiti sealt üks võõras poiss, kelle käest küsima hakati, mis ta siin teha ja kudas ta seia saand, sest seda pandi imeks, kudas üks niisugune umbkeelne inime senna oli tulnud. Poiss ei saand nende keelest ega nemad poisi keelest aru, sellepärast jäi poiss senna, kunni ta nende keelt reakima hakkas ja sest aru sai. Siis kuulis poiss, et see Rootsimaa oli, kust ta Totuga oli tulnud viina tooma, ja jutustand oma leivavanematele, et tema Eestimaalt päritud olla ja tahta üle mere oma vanemaid vaatama minna, kas nad veel elavad või on nad surnud. Ta tulnud ühe mehega, kes teda oma kuue hõlma sisse võtnud ja keda pikaks Toomaks hüütud, Eestimaalt ühe reie juurest siit keldrest viina tooma. Keldres hakand Totu hammastest tuld tõmbama, poiss hakand kartma ja hüünd taevast appi, mispeale Totu välja läind ja poisi üksi keldresse jätt, kus teda leiti.
Kolme aasta pärast tuli poiss koju, kus teda rõõmuga vasta võeti ja kus ta viimaks isa koha peale peremeheks sai. Vanemad olid poisi kadumise üle kolm aastat endid kurvastanud ja mures olnud, nüüd said nad üleväga rõõmsaks, ja võivad veel paergust rõõmsad olla.

Laisk kuduja
Kivitikutaja1 laulab vana eesti rahva tähelepaneku järgi nende sõnadega:
"Jõhvi väärt, jõhvi väärt!2
Klõks, klõks, klõks!"
Rahvas om ka sellest jutu tennü: tidruk kudanu3 peenikest linast kangast. Kudamine lännu väege aigamüüdä edesi. Tidrukul lõpnu kudamise imu ära, jättän tüü kus seda ja tõist ja lännu selle meelepahaga ära mõtsa vedelema. Sääl näeb ta kivitikutajat kivi otsan, sii laulab:
"Jõhvi väärt, jõhvi väärt!
Klõks, klõks, klõks!"
Tidruk jääb mõttise, et kui sii väike linnuke ninda joba laulab ja ikki "jõhvi väärt" käseb edesi lõksuta, võib olla, et tal õigus om. Ta läits tagasi kodu, ist4 uuesti kanga ette ja kudas ikki "jõhvi väärt" kangast edesi, seni kui viimäte kangas maha sai. Tidrukul oli viimäte õige ää miil, et ta väikese linnu laulusõnade järge oli tennü ning sedaviisi igavast kangast jagu saanu.

Õnneliku inimese särk

Ükskord jäi üks uhke kuningas raskesti haigeks. Kuningas, kellel suremine täitsa vastane asi oli, tahtis hea meelega veel mõningad aastad elada, sellepärast saatis usinast oma teenrid välja ja käskis igalt poolt kõik targad ja arstid kokku tulla, et nemad temale abi võivad tuua. Kogus siis ka kaunis hulk tarku mehi kokku, [et] katsuda, kas nemad temale abi võivad tuua. Küll need rääkisid ühte ja teist, katsusid kõik tembud ära - ei midagi, haigus läks ikka rängemaks ja tegi meeste nõu kitsamaks.
Viimaks tuli kes teab kust maailma otsast üks hirmus tark ja kuulus arst ehk hoopis Soome tuuletark ise, kes oma ametit põhjani mõistis, läks kuninga juure, katsus tema haigust hoolega läbi ja ütles siis: "Jah, aulik kuningas, teie haigus on küll surmahaigus, aga siiski võite jälle terveks saada, kui teie ühe inimese särgi selga panete, kellele üks täiesti õnnelik ja mureta elu on antud ja kes oma seisusega igapidi rahul on, muidu on mu nõu otsas!"
Haigel kuningal oli hea meel, et veel elulootust oli; ta saatis varsti teenrid välja ja käskis enesele niisugust särki muretseda.
Mehed kõndsid ühest mäest ülesse, teisest jälle alla, ikka edasi, ühest maast teise, uurisid ja küsisid kõik linnad ja mõisad, talud ja saunad läbi, ei saanud ega saanud üht niisugust inimest kätte, kelle särk oleks kõlbanud kuningale viia. Mehed olid päivis1. Särki ei leidnud, kuningas peab surema.
Olid mehed endid oma reisimisega ja otsimisega juba tükki aega asjata väsitanud, juhtusid kord ühe nurme peale, kus üks lambakarjane rõõmsasti torupilli puhus. Mehel oli lambanahkkasukas seljas, torupill kaenla all ja tükkis viisteist-kakskümmend lammast oli tema ümber söömas ja lusti pidamas. Pea jõudsid kuningamehed karja juure ja hakkasid temaga juttu ajama.
"Vaata imet," ütlesid kuninga teenrid, "mis head sul on juhtunud, et sul nii hea meel on?"
"Ah-ah-haa!" naeris karjane. "Miks mina ei pea rõõmustama - keha terve, süda kerge, lahke ja lõbus elamine on mul käes, need lambad on kõik minu oma, nemad toidavad ja katavad mind, mis viga peaks mul veel olema?"
"Või nõnda," ütlesid kuningamehed, "kas tahad meiega kuninga juure tulla? Küll seal sa saad tunda ja näha, mis hea elu tema juures on."
"Kas sa imet kuule!" hüüdis karjane. "Või kuninga juure! Mis mul tema juure otsimist? Mu seisus on juba ilus küll, ei tarvita ma teie heldet soovimist."
"No vaata, niisugust meest otsime ammugi," mõtlesid kuningamehed.
Kuningamehed rääkisid karjatsele oma kuninga haigust ja laususid: "Niiviisi seisavad asjad, et anna meile oma särk laenuks, küll kuningas seda sulle tasub ausasti."
Karjane jäi kuulama. "Mehed," ütles ta, "hea meelega lainaksin ma kuningale oma poole tosinat särka, kui see temale võiks abi saata, aga vaadake ise, kulla inimesed!" Karjane tegi oma kasuka lahti, ja sina heldene aeg! Mehel ei olnudki särki olemas. Mis nüüd teha?
Mehed läksid kõik kuninga juure tagasi, rääkisid oma juhtunud lugu temale üles, ja kuningas suri seda kuuldes kohe ära.

Naljandid

Jutt väljaõppinud vargast
Ükskord eland üks pahur poiss. Ta teind inimestele alati kurja ja pahandust. Kiskund külanaiste kaalid ülesse, aga ise põle neid jälle ää sööndki, loopind aga laiali. Ta oli mitu korda isa kääst peksta soand, aga see põle aidand ühtigi; ta teind jälle pahandust. Poisi isa süda soand täis ja ta hakand poissi kiruma: "Kurat sind võtaks kõige oma hullu tükkidega!"
Varsti tuldki kohe üks must tõld hooste ja kutsariga nende juure ja viidudki poiss ära seitsme oasta peale. Esti ei ole isa taht poega anda, aga vanakurat üteld, et kui sa lubasid, siis pead aga andma.
Kui seitse oastat mööda läind, tuld poiss kodu. Isa hakand kohe pärima, et mis töö peale sa nüüd kua kuradi juures õppisid.
"Õppisin vargaks," vastand poeg.
Isa põle sest esti arugi soand, muudkui ehmatand ära. Pärast üteld pojale: "Mul põle sulle kua kedagi tööd anda, lähen õige mõisa ja reagin härrale, eks siis soa näha, mis tema ütleb."
Kui härra sest kuulda soand, ööld ta: "No hea küll, kui ta väljaöppind varas on, las ta siis tuleb ja varastab minu kõige paremad hobused tallist ära, siis annan ma talle selle eest sada rubla raha, vaat viina ja varastud asjad saab omale veel pealekauba."
Mõisahärra käskind tallipoisil kohe hobused kõvasti latrisse kinni siduda, sadula selga panna ja ennast veel selga istuda.
"Noh, nüüd võid siis pojale käsku viia," üteld härra, "aga kui ta ära ei varasta ja lõksu langeb, vastab ta oma peaga."
Vanamees läind kurva meelega kodu poole ja üteld pojale, et ega sul nüüd küll peasemist põle. Kui poeg lugu tublisti oli järele pärind, naerd ta selle peale laia lõuaga ja üteld, et see alles veike asi on. Poeg pand enesele kahte seltsi viina pudelitesse, võtt leivakoti selga ja läind õhtu eeli mõisa poole. Videvikus jõund ta sinna, põle aga muusse kohta öökorterit soand kui tallipoisi juure. See põle midagi paha aimand ja käskind teda sealsamas heinte peal magada. Teekäija tahtis, muidugi teada, õhtust süüa. Võtt siis kua õige tublisti kärakat söögi alla. Tallipoisil hakand suu kangesti vett jooksma ja ta imestand, et küll on aga külapapal pailu viinapoolist ühes.
"Jah, on ikke teist kanisti1," öeld varas, "ehk soovite kua natuke?"
"Kui vanapapa oleks nii hea olema, ega ta mööda külge maha jookseks."
"Noh, teie olete nagu mõisa inimene, tea, kas tahategi sellest pudelist võtta, kust mina võtan."
Võtt siis teise pudeli ja and tallipoisile rüübata, seal old aga unerohi sees ja tallipoiss jäänd peale selle varsti magama. Varas tõst tallipoisi hobuse seilast maha, võtt hobuse lahti, istund ise selga ja kihutand minema.
Hommiku saat ta käsu isaga mõisa, et saatku härra sada rubla raha ja vaat viina ära. Ei old parata kedagi, pahase meelega saat härra lubatud tasu isaga ära.
Varsti saadetud poisile mõisast uus käsk, et mingu ja varastagu nüüd härg kahe mehe vahelt ära, kui need laadale lähvad. Palka lubatud niisama pailu kui ennegi. Poisi isa old selle üle üsna kurb ja mõteld, et ega ta nüüd seda ometi soa ära varastada, liiategi veel kahe mehe vahelt. Aga poeg naerd selle peale jällegi ja öeld, et see alles tühi asi on.
Kui mehed härjaga metsast läbi läind, joost varas tüki moad ette ja visand soapa tee peale maha. Härja-aajad jõund soapa juure ja pidand seal aru, et kas maksab moast ära võtta või ei, et põle kohta, kuhu panna, ja jätnud soapa maha. Varas joost jälle ette ja visand teise soapa maha ja võtt esimese ära. Kui härja-aajad teise soapa juure jõund, kahetsend nad küll, et esimest moast ära ei võtt.
"Kui jätsime esimese, jätame teise kua," sõnand üks ja nad läind edasi.
Varas näind, et see nõu põle aidand ja katsund teist. Läind siis jälle tükk moad ette ja poond ennast puu otsa ülesse. Kui härja-aajad mööda läind, pidand nad jälle aru, et kas minna hädalisele appi või ei.
"Ei meil põle aega," ööld üks ja nad läind jälle edasi.
Varas ronind puu otst maha ja läind uuesti meestest ette ja poond ennast jälle ülesse. Mehed üteld, et kui meie esimesest mööda läksime, siis lähme teisest kua. Nii sündind kua kolmat ja nellat korda. Nellanda korra aal hakand mehed selle üle vaidlema, et kas oli kolm või neli ülespoodud inimest. Vaidlus läind ikke suuremaks ja viimaks, et näha, kumbal õigus on, läind mehed tagasi, et ära lugeda, pailu neid oli. Nad sidund härja niikauaks puu külge kinni. Nii kui varas seda näind, võtt ta härja puu küllest lahti ja läind kus seda ja teist.
Varsti läind väljaõppinud varga isa mõisa ja reakind, et härg juba poja käes. Soand teine jälle palga kätte ja viind koju poja kätte.
Nüüd and härra käsu poisile, et ta peab tema proua sõrmuse ära varastama. Isa old jällegi mures, et ega ta seda ometi soa teha. Poiss aga naerd selle peale.
Õhtu videvikus kobind ta ennast mõisa. Ööse, kui juba kõik magand, läind poiss proua juure, teind oma häält hästi härra moodi järele ja küsind, et: "Anna see sõrmus parem minu kätte hoida, varas varastab ta sinu käest ikke ära, aga minu käes on ta ometi alles."
Hommiku läind proua härra käest sõrmust kätte küsima. Härra teind suured silmad, et: "Mis juttu sa aad, ma põle tervel ööl sängist välja saanud!"
Varsti tuld isa poja palga järele. Küll vandund härra kavalat varast, aga palga makst ära, nagu kaup oli.
Viimaks and härra vargale käsu kirikhärrat ära varastada ja tema kätte tuua. Isa old jälle häda täis, et ega ta nüüd enam terve nahaga ei pease.
Ühel ilusal vaiksel õhtal, kui kõik ju magand, pand varas hulk vahaküündlaid haudade peale põlema. Õpetaja ärgand ülesse ja läind seda imet voatama. Varas ise seisnud nellahobusetõllaga kirikumõisa treppis ja teatand, et tema tuld kirikhärra järele ja tahab teda taeva viia.
"Teie üksi olete see äravalitsetud, kes võib taeva saada; nüüd minge mõisa ja korjake endi kuld- ja hõbeasjad kokku ja võtke ühes. Aga teisi ei tohi ülesse ajada, sest selle õndsuse vääriline põle keegi muu kui teie ise." Õpetaja täit peagi seda käsku ja soand varstigi valmis.
Istund siis tõlda ja taevasõit hakand peale. Vahepeal kästud õpetajat kotti pugeda, sest peale selle pidi taevasse tõmbamine tulema. Nüüd vedand varas teda läbi porilombi ja seletanud, et siinkohal on nüüd see vihm, mis vahest maa peale sajab. Siis jälle ühe kivihunniku piale - seal pidi müristamine olema. Viimaks veel mööda mõisa treppi, et need pidid siis taevaredeli pulgad või astmed olema, kust mööda teda Peetruse juure viiakse. Nüüd visand varas koti mõisahärra jalgade ette maha ja üteld: "Säh nüüd oma kirikhärra!"
No küll old õpetaja häbi suur, kui ennast mõisast leind, ja härra jalgade ees veel. Ja kodu veel suurem häbi. Nüüd and härra vargale veel nellandat korda sada rubla raha ja vaadi viina ja last varga oma alt priiks. Mingu varastagu nüüd, kust ta ise tahab!
Nõnna teenis poiss nelisada rubla raha, neli vaati viina ja sai veel pealegi priiks.

Soss-sepp
Üks mees viis oma poega sepa juurde leeri1, seda ametit õppima. Kaup sai kolme aasta peale tehtud.
Mõne aja pärast läks isa sepale voatama, mis poeg koa teeb. Oma poega leidis ta kõvaste tööd tegemas. See vihastas isa, ja kohe hakkas ta sepaga taplema: "Kas olen ma oma poja siis sellepärast siia toond, et sulle tööd tegema peab? Ma tõin teda siia õppima ja sa paned teda tööle. Kas selle eest siis raha maksan?"
"Noh, eks ta või siis pealt vaadata," vastas sepp, "kuda meie tööd teeme; eks tal siis kolme aasta pärast amet muidugi selge ole."
Sepp lasi poisi voodi sepapatta tuua ja poiss lamas seal voodi ääre peal ja vaatas, kuda sepp tööd tegi.
Kolme aasta pärast tuli isa jälle sepapatta oma poega ära viima ja küsis sepa käest: "Kas tal nüüd amet selge?"
"Selge, selge!" ütles sepp.
"Noh, siis põle ma raha asjata raiskand," ütles isa rõõmuga ja läks pojaga minema. Igal pool kiitis ta oma poja osavust. Isal oli aga veel üks vend, see palus noort seppa omale tööle ja lubas, kui töö hea on, ka ühe hea palga maksta. Lell tahtis näha saada, kas vennapoeg tõeste midagi õppind oli ja mis ta ka mõistis.
Lell käskis, et põllutöö aeg oli, paar sahku valmistada ja andis poisile rauda. Poiss küsis nende tarvis neli vakka süsi. Lell tegi suured silmad, mõtles: "On see aga pailu õppind!" Ei lausund musta ega valget ja andis siiski süsi poisi kätte.
Poiss hakkas nüüd rauda taguma ja taguma ja tagus kuni keskhomik ju möödas oli, sahku aga ei soand.
Lell tuli voatama, kui kaugel vennapoeg tööga ju on, ja nägi, et see aga kuuma rauda taub. Lell küsis: "Kas arvad ju varsti valmis saama?"
"Ega sahku enam soa," vastas vennapoeg, "kui tahad, teen sulle ühe hea mehise vikati."
"Noh, tee siis vikati!"
Poiss tagus ja tagus jälle. Lõuna oli ju möödas ja lell tuli voatama, [mis] vikat teeb. Ja nägi, et rauda üsna vähe järele oli jäend, mida poiss aga ikka veel tagus. Vikatist põld veel sugugi nähä, sellepärast küsis ta: "Kus vikat, kas ju valmis?"
"Ei ole," vastas poiss, "ega vikatit enam soa, kui sa aga tahad, teen sulle ühe hea nua."
"Noh, tee siis ometi ühe hea nua mulle!"
Poiss tegi tule suuremaks ja hakkas jälle taguma.
Õhtal tuli nuga vastu võtma, aga nuga ei olnud veel valmis.
Poiss ütles: "Nuga enam ei soa, kui sa aga tahad, teen ma sulle ühe hea sussi, ühe niisuguse sussi, nagu sa veel pole näind."
"Noh, tee siis ometigi ühe hea sussi, et ka natuke oskad," ütles lell.
Poiss korjas veel viimse rauapuru kokku ja viskas siis sussti! vette ja ütles: "Noh, eks see olnud nüüd hea suss küll?"
"Oli mehine küll," vastas lell ja küsis: "Mis sa nüüd selle eest siis palka nõuad?"
"Eks sa mulle viiskümmend ikke anna, ega see sinu kohta palju põle."
"Sul on tõsi," kõneles lell, "viiskümmend pead sa soama", ja luges talle viiskümmend kärakat mööda kintsu. Siis soatis teda koju.
Oli ta koju tulnd, viskas ta ennast kohe mauli sängi, sest perse oli ju kuum. Isa küsis, kui pailu ta palka sai.
Poiss ütles: "Viiskümmend anti."
Isa rõõmustas ennast väga, et poeg ju esimesel päeval nii pailu ära teenis.
Teisel päeval tuli lell aga isa juurde ja rääkis, et ta poja naha hästi kuumaks tegi, ja kuda poeg tema raua ja süsi ära rikkus.
Ei aidand muud, kui viidi poiss jälle sepale tagasi.

